KOMMISSIONENS FORORDNING (EF) Nr. 313/97 af 20. februar 1997 om ændring af forordning (EØF) nr. 3665/87 om fælles gennemførelsesbestemmelser for eksportrestitutioner for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved Kommissionens forordning (EF) nr. 923/96 (2), særlig artikel 13, stk. 11, og tilsvarende bestemmelser i de andre forordninger om fælles markedsordninger for landbrugsprodukter, og

ud fra følgende betragtninger:

Det bør undgås, at EF-midler udbetales for økonomiske transaktioner, der ikke svarer til formålet med ordningen for eksportrestitutioner; risikoen herfor består for produkter, der er ydet restitutioner for, og som genindføres til Fællesskabet, uden at de har undergået en væsentlig forarbejdning eller bearbejdning i et tredjeland, og som genindføres til nedsat told eller toldfrit i henhold til en præferenceaftale eller en rådsbeslutning;

i artikel 23-26 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (3), senest ændret ved forordning (EF) nr. 82/97 (4), gives der en definition på varers ikke-præferenceoprindelse, og disse kriterier for EF-oprindelse, navnlig kriteriet om væsentlig forarbejdning eller bearbejdning i artikel 24, bør anvendes på genindførte produkter, for at det kan afgøres, om de tidligere eksporterede produkter kan omfattes af eksportrestitution eller ej;

dels bør medlemsstaterne have mulighed for ikke at yde eller at tilbagesøge restitutionen i oplagte tilfælde, hvor de har konstateret, at transaktionen ikke svarede til formålet med ordningen for eksportrestitutioner, og dels bør det undgås, at der pålægges de nationale myndigheder en for tung byrde ved en forpligtelse til systematisk kontrol i alle tilfælde af import til nedsat toldsats;

disse nye foranstaltninger medfører nye bindinger for eksportørerne; anvendelsen af disse foranstaltninger bør begrænses til de mest følsomme produkter; disse produkter skal udvælges på grundlag af en risikoanalyse, dvs. forskellen mellem restitutionssatserne og præferencetoldsatserne for de pågældende produkter, og på grundlag af de erfaringer, medlemsstaterne og Kommissionen har gjort med hensyn til sådanne transaktioner; der bør indføres en ordning for kommunikation mellem medlemsstaterne og Kommissionen vedrørende produkter, der udgør en risiko for omgåelse af reglerne, selv om produkterne ikke figurerer på listen over følsomme produkter, så at Kommissionen kan supplere listen;

Kommissionens forordning (EØF) nr. 3665/87 (5), senest ændret ved forordning (EF) nr. 1384/95 (6), bør derfor ændres;

de berørte forvaltningskomitéer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EØF) nr. 3665/87 foretages følgende ændringer:

1. I artikel 15 bliver den eksisterende tekst stk. 1, og som stk. 2 indsættes:

»2. Når det konstateres, at de eksporterede produkter genindføres til Fællesskabet:

- efter i et tredjeland at have været underkastet bearbejdning eller forarbejdning og ikke har nået forarbejdningsniveauet i artikel 24 i forordning (EØF) nr. 2913/92, og

- har givet anledning til anvendelse af nedsat importtold eller nultold

ydes der ingen restitution, eller hvis den allerede er ydet, tilbagebetales den af eksportøren efter anmodning fra den udbetalende medlemsstat.

Bestemmelserne i dette stykke anvendes kun på de i bilag V omhandlede produkter, der udføres i uforandret stand. Konstaterer medlemsstaterne, at andre produkter end de, der er anført i bilag V, udgør en risiko for omgåelse af reglerne, underretter de hurtigst muligt Kommissionen herom.

Bestemmelserne i dette stykke anvendes ikke, hvis produkterne genindføres mindst to år efter udførselsdagen.

Artikel 11 anvendes ikke på de i nærværende stykke omhandlede tilfælde.«

2. Følgende tabel indsættes som bilag V til forordningen:

»BILAG V

LISTE OVER PRODUKTER, FOR HVILKE ARTIKEL 15, STK. 2, FINDER ANVENDELSE

I. Produkter som omhandlet i artikel 1 i Rådets forordning (EF) nr. 3072/95 (*) (ris)

II. Produkter som omhandlet i artikel 1 i Rådets forordning (EØF) nr. 1785/81 (sukker og isoglucose)

III. Produkter som omhandlet i artikel 1 i Rådets forordning (EØF) nr. 1766/92 (*) (korn)

IV.>TABELPOSITION>

V.>TABELPOSITION>

VI.>TABELPOSITION>

VII.>TABELPOSITION>

(*) EFT nr. L 329 af 30. 12. 1995, s. 18.

(**) EFT nr. L 181 af 1. 7. 1992, s. 21.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes på transaktioner, for hvilke der er antaget en udførselsangivelse fra forordningens ikrafttrædelsesdato.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. februar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 21.

(2) EFT nr. L 126 af 24. 5. 1996, s. 37.

(3) EFT nr. L 302 af 19. 10. 1992, s. 1.

(4) EFT nr. L 17 af 21. 1. 1997, s. 1.

(5) EFT nr. L 351 af 14. 12. 1987, s. 1.

(6) EFT nr. L 134 af 20. 6. 1995, s. 14.